養蠶行
作者：姚寅
朝代：宋

paragraphs: 南村老婆頭欲雪，曉傍牆陰採桑葉。
我行其野偶見之，試問春蠶何日結。
老婆斂手復低眉，未足四眠那知得。
自從紙上掃青子，朝夕餧飼如嬰兒。
只今上筐十日許，食葉如風響如雨。
夜深人靜不敢眠，自遶牀頭逐饑鼠。
又聞野祟能相侵，典衣買紙燒蠶神。
一家心在陰雨裏，只恐葉溼繰難勻。
明朝滿簇收銀繭，軋軋車聲快如剪。
小姑促湯娘剝紕，嬉嬉始覺雙眉展。
繰成白雪不敢閑，錦上織成雙鳳團。
天寒尺寸不得著，盡與乃翁輸縣官。
君不見長安女兒嫩如水，十指不動衣羅綺。
我曹辛苦徒爾耳，依舊績麻冬日裏。